Turkiyaning qishki turizm markazi — Uludag` haqida eshitganmisiz?

Uludag`, Bursaning janubi-g`arbiy qismida, shahar markazidan 36 km uzoqlikda joylashgan bo`lib, Turkiyaning eng yirik qishki sport markazi hisoblanadi.
Uludag` g`arbiy Anadoludagi eng baland tog` bo`lib, Qora tepalik deb ataladigan cho`qqisining balandligi 2543 metrni tashkil qiladi.
Marmara mintaqasining eng baland tog`i hisoblanadigan Uludag`, shimoli-g`arbiy-janubiy-sharqiy yo`nalishda cho`zilgan bo`lib, uzunligi 40 kilometrni, kengligi esa 15–24 kilometrni tashkil qiladi.
Mo``tadil iqlimga ega Uludag`, zich o`rmonlar bilan qoplangan bo`lib, balandligi 1750 metrdan 2543 metrgacha bo`lgan Uludag`da chang`i sporti uchun ideal mavsum dekabr-mart oylari hisoblanadi.
1961 yilda boy o`simlik dunyosi va turli hayvon turlari tufayli Milliy Park deb e`lon qilingan Uludag`, nafaqat qish mavsumida balki butun yil davomida sayohatchilarni o`ziga jalb qilishi bilan ham diqqatga sazovor.
Qishda tog` chang`i sporti bilan shug`ullanuvchilar bilan to`lib toshadigan Uludag`, yoz mavsumida esa ko`plab tog`ga piyoda sayyohat qiluvchilarni o`ziga jalb qiladi.
Qishki turizmning asosini tashkil qilgan Uludag`ning turar joy imkoniyatlarini oshirish va chang`i ob`ektlarini yanada kengaytirish uchun oxirgi yillarda bir qator ishlar amalga oshirilmoqda.
Ko`plab festival va tadbirlarga mezbonlik qilgan Uludag`da, qulay joylashuvi tufayli sportning heli-skiing (vertolyot chang`isi), snovbord, konki uchish va snovbiking (qor velosipedi) turlari bilan shug`ullanish uchun mos yo`laklar tashkil qilingan.
Uludag`dagi chang`i markazi ikkita alohida hududdan iborat bo`lib, birinchi hududda jami 10 ming o`ringa ega 36 ta dam olish maskani, 1986-yilda turizm markazi deb e`lon qilingan ikkinchi hududda esa to`rtta mehmonxona mavjud. Bu ikki hududda shuningdek butiklar, restoranlar, kafelar, barlar, ko`ngilochar maskanlar va sog`lomlashtirish markazlari o`rin olgan.
Bu maskanlarda shuningdek, chang`i jihozlarini ijaraga olish va chang`i markazida tajribali murabbiylardan saboq olish mumkin. Hududda sakkizta osma dor yo`li va 13 ta chang`i yo`laklari mavjud.
Uludag`, qadimda "Porlab turuvchi" ma`nosini anglatuvchi "Olympos Misios" deb nomlangan bo`lib, turli mifologiyalarga ko`ra bu tepalik xudolar Troya urushini tomosha qiladigan joy bo`lgan.
Antik davrning ilk tarixchilaridan biri Gerodot (miloddan avvalgi 490-420 yil) o`zining “Gerodot tarixi” kitobida Uludag`ni «Olympos» nomi bilan tilga olinadi vau erda Lidiya shohi Kroisosning o`g`li Atis boshidan kechirgan fojiani tasvirlaydi.
Gerodotdan 400 yil keyin Amasiyada tug`ilgan geograf Strabon (miloddan avvalgi 64 - milodiy 21 yil) 17 kitobdan iborat «Geografiya» kitobida Uludag`, «Olympos » va “Mysia Olympos” deb nomlanadi.